Cristóbal Colón

Cristóbal Colón (☆ 1451 na Genova - † 20 di mei 1506 na Valladolid, Spaña) tabata un eksploradó, navegadó i kartografó italiano ku a bira famoso pa su biahenan transatlántiko ku a resultá den e "deskubrimentu" di kontinente Amérika na aña 1492.

 Biahe históriko 
Na fin di siglo diessinku, Colón a proponé un ruta marítimo pa yega Asia via un travesía direkto pa Oséano Atlántiko, basá riba su propio kalkulonan di e tamaño di mundu. Su proposishon a risibí apoyo di Reina Isabel I i Rei Fernando II di Aragón, monarkanan di Spaña.

Dia 3 di ougùstùs 1492, Colón a salí for di Palos de la Frontera ku tres barku, Santa María, Pinta i Niña. Dia 12 di òktober di mesun aña, el a yega na un isla di Bahamas, ku el a yamá San Salvador. E biahe aki a marká e kuminsamentu di un periodo di kontakto intensivo i kolonisashon di e kontinente merikano pa Oropa.

 Otro biahenan 
Colón a realisá total kuater biahe pa e "Mundu Nobo" (1492–1504), eksplorando parti di Karibe, e kosta di Sur Amérika i Amérika Sentral. Ounke su meta original tabata pa yega Asia, Colón no tabata konsiente ku e kontinente ku el a deskubrí tabata un tereno ku oropeonan no tabatin konosementu di dje.

E biahenan di Colón a habri e porta pa e era di kolonisashon oropeo den Amerika. 

 Impakto kultural di su biahenan 
E biahe di Cristóbal Colón pa Amérika na 1492 a marká un punto di kambio fundamental den historia mundial. E tabata e kuminsamentu di e kontakto kontinua entre Oropa i e kontinente Amérika, ku a tresé un periodo di interkambio di mata, bestia, teknologia, idea, i tambe malesa i konsekuensianan sosial i kultural grandi.

E periodo aki, ku ta konosí komo Interkambio Kolumbino (Columbian Exchange), a transformá ekonomia i sosiedatnan tantu na Oropa komo den Amérika. Produktonan manera tomati, maishi, papaya i tabaku a yega Oropa, mientras ku bestianan manera kabai, baka i porco i teknologia oropeo a yega e kontinente nobo.

Na nivel kultural, e biahenan di Colón a inspirá un era nobo di eksplorashon, kolonialisashon i ekspanshon imperial oropeo, ku ta haña refleho den arte, literatura i enseñansa. Sinembargo, su legado ta tambe marká pa e desparishon di hopi komunidat indígena, i un historia di kolonialisashon ku ta sigui siendo analisá i reevaluá den tempu moderno.

 Debate 
Den tempu moderno, e figura di Cristóbal Colón ta fuente di debate i kontroversia den hopi pais. Na un banda, hopi hende i institushon a konsiderá su biahenan komo e kuminsamentu di e edat moderno, ku interkambio di kultura, komersio i teknologia entre Oropa i kontinente Amérika.

Na otro banda, investigadónan, komunidatnan indígena i defensornan di derechonan humano ta enfatisá e konsekuensianan negativo di su biahenan. E yegada di oropeo na Amérika a tresé un periodo di violensia, eksplotashon, desparishon di hopi kultura indígena, importashon di sklabitut i mortalidat masal di e poblashon original, gran parti door di malesanan nobo i guera.

Den hopi pais, spesialmente den Latinoamérika i Karibe, i tambe na Merka, hende a kuminsá ku kampañanan pa reevaluá e papel di Colón den historia, i pa eliminá òf transformá dianan di fiesta tradishonal dediká na dje, manera Dia di Columbus, pa un dia di konmemorashon di e resistensia i kultura di pueblonan indígena.

Na e mes tempu, un gran diskushon ta sigui riba kon pa maneha e legado di Colón den enseñansa, espasio públiko i monumentonan.

 Literatura 
 Morison, Samuel Eliot. Admiral of the Ocean Sea: A Life of Christopher Columbus. Little, Brown and Company, 1942.
 Fernández-Armesto, Felipe. Columbus. Oxford University Press, 1991.

Category:Hende
Category:Historia